1922թ-ին Near East Foundation կազմակերպության առաջարկին հոր համաձայնությամբ հավանություն տալով՝ Ջեքին սկսեց ակտիվորեն մասնակցել թուրքերի վայրագությունների հետևանքով որբ ու անօթևան մնացած հայ և հույն երեխաներին մարդասիրական օգնություն տրամադրելու բարեգործական ծրագրին։ Այդ պահից սկսած՝ ամենուր, որտեղ ցուցադրվում էին Ջեքիի մասնակցությամբ ֆիլմերը, գործում էին նաև նվիրատվությունների հավաքագրման կետեր։ Ծրագիրը, որի արդյունքում հավաքվեց 35 մլն դոլար ընդհանուր արժողությամբ հագուստ և սննդամթերք, թերևս, այդքան հաջողված չէր լինի, եթե չլիներ փոքրիկ կինոաստղ-բարեգործի եռանդուն մասնակցությունը։ Շատ շուտով ծրագիրն արդեն այնքան ընդլայնվեց, որ Մ․ Նահանգների տարածքից տեղափոխվեց եվրոպական երկրներ՝ ավարտվելով Հունաստանում, որտեղ եղեռնից հետո ապաստան էին գտել հարյուրավոր հայ որբեր, իսկ 1919-1922թթ-ների թուրք-հունական պատերազմից հետո ավելացել էր նաև հույն որբերի թիվը։